Kerajaan cadang tubuh Suruhanjaya Maklumat
BANGI: Kerajaan bercadang menubuhkan Suruhanjaya Maklumat yang akan mengawal selia dan memastikan pematuhan terhadap Akta Kebebasan Maklumat, kata Timbalan Menteri di Jabatan Perdana Menteri (Undang-undang dan Reformasi Institusi) Ramkarpal Singh. Berucap merasmikan Program Libat Urus Inisiatif Ke Arah Kebebasan Maklumat bersama Agensi Penguatkuasaan, Keselamatan dan Pertahanan 2023 di sini hari ini, beliau berkata suruhanjaya itu akan ditubuhkan selepas Akta Kebebasan Maklumat diluluskan untuk dikuatkuasakan selepas dibentangkan di Parlimen. “Kerajaan sedang meneliti cadangan untuk menubuhkan Suruhanjaya Maklumat sebagai sebuah badan pengawal bebas yang bertanggungjawab mengawal selia Akta Kebebasan Maklumat, mendengar rayuan dan memastikan pematuhan terhadap akta ini,” katanya. Bercakap kepada media selepas itu, Ramkarpal berkata Akta Kebebasan Maklumat yang memastikan hak rakyat untuk mendapatkan akses kepada maklumat sahih lebih terbuka dan telus daripada kerajaan, dijangka dibentangkan di Parlimen Oktober depan. Pada masa ini, katanya, Bahagian Hal Ehwal Undang-undang berada di peringkat akhir untuk menyelesaikan tugas-tugas kajian dasar berkaitan cadangan penggubalan akta tersebut. Ia termasuklah mengadakan beberapa sesi libat urus dengan pelbagai pihak dan memperhalusi beberapa perkara seperti jenis maklumat yang boleh diakses oleh rakyat di bawah akta tersebut. Menurutnya, sesi libat urus telah diadakan dengan kira-kira 20 agensi sejak Januari 2019 sehingga sekarang termasuk dengan badan bukan kerajaan, Center for Independent Journalism dan wakil daripada Pejabat Pesuruhjaya Maklumat dari negara seperti Sri Lanka, Indonesia, India,  Afghanistan, Scotland dan United Kingdom. “Kami juga mengadakan perbincangan bersama kerajaan negeri Selangor dan Pulau Pinang oleh kerana undang-undang ini dah gubal di peringkat negeri tersebut, jadi adalah penting untuk mendapatkan maklum balas dari negeri tersebut bagi tujuan pelaksanaan di peringkat Persekutuan,” katanya. Ramkarpal berkata antara cabaran yang dihadapi dalam menggubal akta itu ialah sama ada ia bercanggah dengan akta sedia ada seperti Akta Rahsia Rasmi (OSA) 1972 dan sekiranya ada, bagaimana atau apa langkah yang perlu diambil untuk mengatasi masalah itu. “OSA merupakan satu akta yang mempunyai banyak kritikan, akta itu merangkumi isu-isu yang kerahsiaan iaitu kerajaan berhak merahsiakan beberapa perkara tertentu dan sama ada terdapat percanggahan antara akta ini dan OSA, ini semuanya perkara yang sedang kami perhalusi,” katanya. Beliau berkata Akta Kebebasan Maklumat yang diluluskan kerajaan melalui mesyuarat Jemaah Menteri pada 11 Julai 2018, perlu dilaksanakan segera. “Terdapat ramai berfikiran bahawa akta ini perlu dilaksana secepat mungkin oleh kerana ia merupakan satu akta penting melibatkan pemerolehan maklumat secara sah daripada kerajaan dan ini boleh menyumbang kepada fungsi kerajaan yang sihat. “Sudah tentu terdapat had terhadap pemerolehan maklumat seperti maklumat peribadi, maklumat yang menyentuh keselamatan negara dan sebagainya,” katanya.- Bernama 
See author's posts
